SKRIFTLIG FORESPØRGSEL E-3795/00

af Armando Cossutta (GUE/NGL) til Kommissionen

(7. december 2000)

Om: Kogalskab og benmel i Italien

Den 16. november 2000 rejste den offentlige anklager i Torino, Guariniello, anklage mod en virksomhed i Torino for at slagte BSE-udsatte køer og på denne måde omgå forbuddet mod salg af kød fra sådanne køer. Denne praksis synes temmelig udbredt, bl.a. fordi det er let at forfalske staldfortegnelserne, og fordi forbuddet mod anvendelse af benmel til foder ikke gælder i hele Europa. Det er en kendsgerning, at salget og dermed indtagelsen af højrisikokød er alt andet end umuligt.

Kan Kommissionen på baggrund heraf oplyse:

1. om den har modtaget underretning om ovenstående fra de italienske myndigheder, og hvilke initiativer den har taget eller agter at tage for at beskytte borgerne mod distribution af farlige fødevarer?

2. hvilke konkrete foranstaltninger den allerede har truffet eller agter at træffe med henblik på en drastisk begrænsning af risikoen for markedsføring af inficeret kød?

3. om ikke den mener, at lovgivning vedrørende foder til dyr i opdræt er et så presserende spørgsmål, at det må behandles og løses definitivt for at sikre borgerne sunde fødevarer?

4. om ikke den finder det paradoksalt, at anvendelsen af benmel har været tilladt i Frankrig indtil for få dage siden, mens benmel derimod har været forbudt i Italien i flere år, dvs. et godt stykke tid før konstateringen af de første tilfælde af kogalskab i Det Forenede Kongerige?

Svar afgivet på Kommissionens vegne af David Byrne

(23. marts 2001)

Kommissionen har ikke modtaget ikke oplysninger fra de italienske myndigheder om dette specifikke tilfælde, nemlig slagtning af køer, der indebar en risiko for bovin spongiform encephalopati, BSE, i forbindelse med den undersøgelse, der blev gennemført af den offentlige anklager i Torino, Guariniello.

Kommissionen har allerede indført en række særdeles omfattende sundhedsforanstaltninger på EU-plan.

Disse foranstaltninger omfatter navnlig:

- Udvidelse af forbuddet fra juli 1994 mod at fodre drøvtyggere med pattedyrprotein til et midlertidigt forbud mod at bruge forarbejdet animalsk protein fra alle dyrearter, undtagen fisk, i foder til alle husdyr fra og med januar 2001.

- Normerne for behandling af animalsk affald (133 grader, tryk: 3 bar i tyve minutter) pr. 1. april 1997, styrket pr. 1. januar 2001.

- Forbud mod, at døde dyr, som er uegnet til konsum, bruges til foder pr. 1. marts 2001.

- Aktive overvågningsforanstaltninger til påvisning af, bekæmpelse af og udryddelse af BSE pr. 1. maj 1998 og indførelse af hurtig diagnosetest af kvæg på over 30 mdr., rettet mod højrisikodyrekategorier pr. 1. januar 2001 og mod alt sundt kvæg pr. 1. juli 2001.

- Ekstraordinære markedsstøtteforanstaltninger, således at utestet kvæg på over 30 mdr. ikke anvendes til konsum pr. 1. januar 2001.

- Fjernelse fra fødekæden (fødevarer og foder) af specificeret risikomateriale (SRM), som tegner sig for over 95 % af smitten, fra kvæg, får og geder i hele Fællesskabet pr. 1. oktober 2000. Disse materialer navnlig hjerne, rygmarv, øjne, tonsiller og dele af tarmene blev allerede fjernet i nogle medlemsstater før dette forbud, hvilket skete på grundlag af Kommissionens første beslutning om SRM fra juli 1997. Udvidelse af listen over SRM, som skal fjernes fra samtlige indvolde pr. 1. januar 2001.

- Embargo mod forsendelse af levende kvæg, kød- og benmel og oksekødsprodukter fra Portugal og Det Forenede Kongerige.

Alle Fællesskabets foranstaltninger er baseret på videnskabelig rådgivning og revideres regelmæssigt af Fællesskabets Videnskabelige Styringskomité.

Rådet og Parlamentet behandler p.t. en lang række andre vigtige forslag fra Kommissionen:

- Forslag til forordning om forebyggelse og bekæmpelse af overførbare spongiforme encephalopatier(1). Rådet (landbrug) nåede i december 2000 til politisk enighed om en fælles holdning.

- Forslag til forordning om sundhedsbestemmelser for animalske biprodukter, som ikke er bestemt til konsum(2) til sikring af, at kun dyr, der er egnet til konsum, bruges til foder.

- Forslag til forordning om oprettelse af en europæisk myndighed for fødevaresikkerhed med ansvar for risikovurdering, og en meddelelse om fødevaresikkerhed(3).

Kommissionens reaktion på BSE-krisen skal også ses i en bredere sammenhæng, nemlig hvidbogen om fødevaresikkerhed(4), hvor Kommissionen beskriver en lang række forslag til sikring af sikre fødevarer fra jord til bord.

Fællesskabets foranstaltninger bidrager i høj grad til at reducere risikoen for forbrugerne, hvis de gennemføres korrekt. Effektiv gennemførelse og håndhævelse af Fællesskabets lovgivning om BSE er dog medlemsstaternes ansvarsområde. Kommissionens Levnedsmiddel- og Veterinærkontor (FVO) fører tilsyn med medlemsstaternes håndhævelse, og dets rapporter offentliggøres regelmæssigt på Kommissionens hjemmeside.

Trods de rapporterede fejl og mangler kan det konkluderes, at den generelle situation er blevet betydeligt bedre siden den første BSE-krise. FVO-tilsynene optrappes, navnlig rettet mod korrekt gennemførelse af fødevareforbuddet og de nyligt vedtagne foranstaltninger om SRM og tester.

I overensstemmelse med de seneste videnskabelige udtalelser fra 12. januar 2001 og Rådets (landbrug) konklusioner fra mødet den 29.-30. januar 2001 er Kommissionen i færd med at udarbejde et udkast til forslag om at forbyde anvendelse af maskinudbenet kød og at indføre flere restriktioner for anvendelse af afsmeltet dyrefedt til dyrefoder samt vedrørende fjernelse af rygsøjlen.

(1) EFT C 45 af 19.2.1999.

(2) KOM(2000) 574 endelig udg.

(3) KOM(2000) 716 endelig udg.

(4) KOM(1999) 719 endelig udg.